Дунейпсо зэпеуэм узышэ гъуэгу
Европэм дзюдомкIэ и клубхэм я чемпионат Тбилиси къалэм мы махуэхэм щекIуэкIащ. Абы хэтащ Къэбэрдей-Балъкъэр къэрал университетым зыщызыгъэхьэзыр «Грин Хилл» спорт клубыр.
КъБР-м икIа спортсменхэм зэхьэзэхуэм фIы дыдэу зыкъыщагъэлъэгъуащ. Хэгъэрейхэм я «Сагареджо» командэм кIэух зэIущIэм 3:2-уэ къыхигъэщIа ди щIалэхэм зыщагъасэ клубым етIуанэ увыпIэр къихьащ. Гупым хэту бэнащ Бабыгуей Олег (кг 73-рэ), Мусэ Ахьмэд (кг 90), ГъукIэпщ Самир (кг 90), ХьэпцIэ Артур (кг 100-м щIигъу). Европэм и чемпионатым хэтын щхьэкIэ «Грин Хилл»-м кърагъэблэгъат нэгъуэщI щIыналъэхэм я дзюдоистхэри — Ханмагомедов Камалрэ Арданэ Азнауррэ (тIури кг 66-рэ), ЩауэцIыкIу Рустам (кг 73-рэ), Лъапэнагъуэ Аслъэнрэ Хубецов Аланрэ (тIури кг 81-рэ), Магомедов Магомед (кг 90) сымэ.
Зэхьэзэхуэм щызыIэригъэхьа ехъулIэныгъэм ипкъ иткIэ «Грин Хилл» клубым Iэмал игъуэтащ 2016 гъэм екIуэкIыну дунейпсо чемпионатым зыкъыщигъэлъэгъуэну.
«Грин Хилл» спорт клубым и унафэщIщ УФ-м спортымкIэ щIыхь зиIэ и мастер Джэданэ Алим, къэралым щIыхь зиIэ и тренер Джэданэ Залым, Урысейм и командэ къыхэхам и тренер нэхъыжь, клубым и гъэсакIуэ Гъэунэ Анзор сымэ.
Шал ФатIимэ,
КъБКъУ-м и пресс-IуэхущIапIэм и лэжьакIуэ.
